《疏影 自题“种菊补篱图”》
清代·翁瑞恩

卜居幽独。喜荒园小小，遥隔尘俗。桃柳僵眠，断涧颓垣，几番曾俗修筑。

一壶尚有容身地，况占得、数椽老屋。漫思量、魏紫姚黄，守素莫如种菊。

分得邻家佳种，轻携鸭觜去，篱畔细斸。摘芯煎茶，犹胜餐霞，日采幽香盈掬。

秋深开到黄花候，看麂眼、补来曲曲。叹浮踪、岁月频移，倚遍闲庭修竹。